**ПРОЈЕКАТ „ЗДРАВО РАСТИМО“**

**ВРШЊАЧКА ЕДУКАЦИЈА У ОШ „ЂУРА ЈАКШИЋ“ У КАЋУ**

Још једна школска година је за нама. Постављамо питање: да ли се томе треба радовати?

Ако је једна генерација стасала и опрашта се своје основне школе, то је увек разлог за радовање.

Надамо се да ће утиснути печат знања моћи да користе у животу. Упркос томе што смо у последње време били маскирани и некако отуђени реализација пројекта „Здраво растимо“ нас је окупила, па смо се подсетили оне граје, усхићења и радости за све „мале“ ствари које нас окружују.

Ученици седмог разреда су имали своје активности у оквиру пројекта онлајн. Своја знања су преносили млађим другарима трећег и четвртог разреда на њиховим радионицама.

Учитељице Соња Мирковић и Драгана Бабић су са својим ученицима првог разреда радиле радионицу на тему поделе намирница и шта треба да садржи тањир правилне исхране.

Ученици су на тањирима сликали или лепили сличице намирница. (Слике 1-4)

 Ученици 3/3 и учитељица Светлана Златић су осмислили низ сјајних радионица. Гости су им били стоматолог и кувар, па су им преносили значај здраве исхране из свог угла. На једној радионици су присуствовали гости из РТВ који су направили изванредан прилог и на крају се почастили лимунадом коју су им направили наши мали ђаци. (Слике 5-8)

 Ученици 3/1 са својом учитељицом Јеленом Вујаковић су радионицу посветили правилном избору ужине коју једемо у школи. Пуно труда су уложили и у анализу пирамиде исхране и покушали су да направе своју пирамиду након свега што су научили. (Слике 9-13)

Као што то увек бива, ђаци 4/2 и 4/5 разреда су са својим учитељицама Вилмом Травар и Снежаном Ковачевић, направили низ активности које су подразумевале велико ангажовање, како би све научено могли да покажу. Након предавања у учионици имали су радионицу и правили освежавајуће напитке. Организован је квиз знања који је осмислила учитељица Снежана и деца су показала завидан ниво знања. Пошто су научили да је поред исхране физичка активност неопходна како би били здрави, организовани су часови са наставницима физичког васпитања који су били веома динамични.

(Слике 14-19)

 Ученици учитељице Вилме Травар су припремили и презентовали пред другарима основне поставке правилне исхране. Свако је дао неки свој допринос.

Лепо су се забавили када су правили активне паузе у својим учионицама и освежили се соком од цеђеног воћа. (Слике 20-25)

 Ученици седмог разреда који су радили са млађим другарима су Нађа Кондић, Калина Врањеш и Немања Обрадовић. Било је занимљиво видети сусрет седмака са својом учитељицом. (Слика 26)

 Надамо се да ће следеће наше учешће у овом пројекту бити препуно сусрета, манифестација и дружења, која неће носити никакав ризик по наше здравље и здравље нама блиских људи.

 Ђак репортер,

 Анђела Убовић 8/3